A választások előtt nemsokkal elterjedt az a pletyka Balatonöszödön, hogy menekülteket telepítenek be a faluba. A térség fideszes képviselőjelöltje, Witzmann Mihály gyorsan rá is ugrott a témára, levelet írt az MNV-nek, hogy az elmúlt években Erzsébet-szállónak használt, de közel másfél éve üres üdülőkomplexumba valóban érkenek-e migránsok. A válasz az volt, hogy nem.

Tegnap elhelyeztek 227 néger migránst

– írta csütörtökön valaki Facebook oldalán, utalva ezzel arra, hogy Balatonöszödön megjelentek a menekültek. Ez a rémhír gyorsan el is terjedt.

Boór Miklós, a szomszédos Balatonszemes alpolgármestere aztán lecsitította a kedélyeket, miután közölte, hogy

A valós helyzet a következő: A Máltai Szeretetszolgálat Venezuelából, az ottani katasztrofális állapotok miatt hazaköltöző magyarokat, vagy másod-, harmadgenerációs magyarokat szállásolt el az üdülő területén. Az itt elszállásoltak valamennyien magyarok vagy azok leszármazottai, keresztény értékrendet képviselő, hivatalos papírokkal hazatérő családok. Legtöbbjük ért, tud magyarul. Addig fognak az üdülő területén tartózkodni, amíg sikerül nekik lakhatást és munkahelyet találnia a Máltai Szeretetszolgálatnak. Sokuknak még nincs itthon a teljes családja.

Az alpolgármester arra kért mindenkit nyugodjanak meg és adják tovább: szó sincs migránsok betelepítéséről.